Սուրբ Նիկոլայի տաճար

Սուրբ Նիկոլայի տաճար (գերմ.՝ ehemalige Hauptkirche St. Nikolai, «Սուրբ Նիկոլասի հուշահամալիր»), նեոգոթիկական ոճի եկեղեցի Գերմանիայի Համբուրգ քաղաքում, այն հինգ լութերական եկեղեցիներից մեկը, համարվում է Համբուրգի երկրորդ ամենաբարձր շինությունը։ Եկեղեցին հանդիսանում է հուշակոթող, նվիրված 1939–1945 թվականների պատերազմի և բռնությունների զոհերի հիշատակին։ Պատմություն XI դարում սկսվել է Սուրբ Նիկոլայի փայտյա եկեղեցու շինարարությունը։ Քարե եկեղեցու կառուցումը մեկնարկել է 1335 թվականին։ Այն ամբողջությամբ այրվել է 1842 թվականի մայիսի 5-ին՝ Համբուրգի Մեծ հրդեհի ժամանակ։ Նեոգոթիկական նոր եկեղեցին նրա տեղում ավարտվել է 1874 թվականին՝ անգլիացի ճարտարապետ Ջորջ Գիլբերտ Սքոթի ղեկավարությամբ։ 1874֊1876 թվականներին այն հանդիսացել է աշխարհի ամենաբարձր շենքը։ 1943 թվականի հուլիսի վերջին Համբուրգի ավերիչ ռմբակոծությունների («Գոմորայի օպերացիա») հետևանքով եկեղեցուց պահպանվել է միայն աշտարակը (147 մետր բարձրությամբ)։ 1951 թվականին եկեղեցին ենթարկվել է հետագա փլուզումների, իսկ վերականգնման աշխատանքները սկսվել են միայն 1990 թվականին։ Եկեղեցու վերականգնման համար պատասխանատվությունը ստանձնել է «Սուրբ Նիկոլայի եկեղեցու փրկություն» հիմնադրամը։ Ներկայումս եկեղեցին գտնվում է ավերակ վիճակում և հայտնի է որպես Երկրորդ համաշխարհային պատերազմի զոհերի հուշահամալիր։ Աշտարակի մոտ գտնվող տաղավարում գործում է փոքրիկ թանգարան, որտեղ ցուցադրված են եկեղեցու պատմությունը նկարագրող փաստաթղթեր։ Նկուղում տեղակայված է գինու թանգարան։ Աշտարակի ավերակները պահպանվել են՝ որպես հիշողություն Երկրորդ համաշխարհային պատերազմի իրադարձությունների մասին։ 2005 թվականի սեպտեմբերի 1-ին գործարկվել է վերելակ, որն այցելուներին բարձրացնում է եկեղեցու վերևի դիտահարթակ՝ գագաթի տակ, որտեղից բացվում է Համբուրգ քաղաքի տեսարանը։ Ծանոթագրություններ Արտաքին հղումներ Carillon of the Church of St. Nicholas